Самы вялікі па плошчы рачны басейн утварае Днепр са сваімі прытокамі. На тэрыторыі рэспублікі ён займае амаль 64 тыс. квадратных кіламетраў. Агульная працягласць ракі – 2201 км. З іх на тэрыторыі Беларусі – 700 км. Найбуйнейшыя правыя прытокі Дняпра – Прыпяць, Друць і Бярэзіна, левы – Сож. Прыпяць фармуе другі па памерах рачны басейн у межах Беларусі. Плошча вадазбору ракі ў межах краіны амаль 53 тыс. квадратных кіламетраў. На тэрыторыі Беларусі яе працягласць 500 км. У Прыпяць нясуць сваю ваду больш за 800 малых і сярэдніх рэк і ручаёў, таму яна зяўляецца самым паўнаводным прытокам Дняпра. Берагі ракі моцна забалочаныя, з вялікай колькасцю старыц і праток. Увесну ўзровень вады падымаецца невысока, звычайна на 2-3 метра, але пры гэтым затапліваецца вялікая тэрыторыя.